
O lucrare fundamentală pentru cercetarea domeniului intelligence, volumul constituie 
rezultatul unui concept aparținând generalului William J. Donovan, fost director al Biroului de 
Servicii Strategice (0.S.S.) al S.U.A. în timpul celui de-al Doilea Război Mondial, considerat de 
unii istorici adevăratul întemeietor al CIA. El dorea ca, prin această lucrare, să prezinte imensa 
importanţă pe care o au serviciile de informaţii pentru apărarea unei naţiuni. Odată încolțită ideea, 
generalul Donovan a început s-o pună în practică, identificând oameni de ştiinţă care să fie dispuşi 
să realizeze acest proiect. Printre cei contactaţi s-a aflat şi Francis Dvornik, profesor de filozofie 
la Universitatea Harvard, care, printre alte studii, s-a preocupat şi de filosofia politică în vechile 
state din Orientul Mijlociu, Roma Antică şi Imperiul Bizantin. 

Proiectul oficial a fost abandonat ca urmare a decesului generalului Donovan, în 1959, însă 
F. Dvornik, ale cărui cercetări au dus la convingerea sa că multe regimuri şi imperii au putut să 
supravieţuiască numai datorită unei bune organizări a serviciilor de informaţii, a publicat 
materialele care se refereau la modul cum se culegeau şi transmiteau informaţiile în 1974, 
abordând un subiect care, în concepţia sa, ar ajuta la o înţelegere mai bună a numeroase evenimente 
istorice. 

Cartea prezintă în primul capitol serviciile de informații în Orientul Apropiat antic, 
cuprinzând Egiptul, Mesopotamia, Persia, precum şi statele greceşti. Procesul de expansiune 
politică în vederea realizării unui „imperiu universal” a scos la iveală necesitatea unei foarte rapide 
informări asupra situaţiei din ţările vecine, asupra reacției naţiunilor supuse şi asupra stării de spirit 
a populaţiei împovărată de biruri şi de hărţuielile războaielor. Încă de pe atunci s-a constatat că de 
informațiile obținute depindea, în mare măsură, securitatea imperiilor şi a regimurilor politice, iar 
statele antice din zona Nilului şi Orientului Apropiat au lăsat moştenire generaţiilor care au urmat 
primele forme ale serviciilor de informaţii de stat. 

În ce priveşte epoca romană, autorul relevă lipsa de interes a Republicii Romane faţă de 
înfiinţarea unui serviciu de informaţii. Subestimarea importanţei unui serviciu de informaţii a fost 
compensată de superioritatea diplomatică şi militară a Romei, numai în măsura în care au avut de- 
a face cu triburile dezbinate din Italia. Dar atunci când s-au confruntat cu un inamic care cunoştea 
avantajele unei bune informări, romanii s-au aflat în situaţii defavorabile. De acest lucru şi-au dat 
seama în timpul marilor bătălii împotriva Cartaginei, aşa-numitele războaie punice. 

Împăratul Octavian Augustus, care a avut posibilitatea să studieze personal caracteristicile 


serviciului de informaţii şi ale poştei regale egiptene, a înţeles necesitatea existenţei unei instituţii 

care să asigure securitatea şi stabilitatea imperiului. EI a înfiinţat rețele de mesageri pe drumurile 
militare romane, care preluau mesajele unul de la altul, şi a dotat staţiile de poştă cu animale pentru 
transportarea cât mai rapidă la Roma a curierului din provincie. Aceasta a constituit începutul 
poştei de stat, cunoscuta cursus publicus romană, care a dăinuit până la sfârşitul Imperiului Roman, 
reprezentând precursorul metodelor moderne şi rapide de transmitere a informaţiilor folosite astăzi 
în Europa şi America. Împăratul Traian (53-117 d.Hr.) a întărit structura întregii instituţii prin 
înfiinţarea funcției de „prefect de poştă”, subordonat direct împăratului sau reprezentatului său. 

Continuatorul Imperiului Roman, Imperiul Bizantin, a avut nevoie de vechea organizare 
romană pentru a asigura viaţa paşnică a cetăţenilor săi şi pentru a se apăra împotriva intrigilor şi 
invaziilor duşmane din exterior, iar împărații creştini din Bizanţ au găsit de cuviinţă să menţină şi 
să dezvolte un serviciu de informaţii eficient. O astfel de instituţie a fost creată, probabil, de către 
Dioclețian însuşi sau de Constantin. 

Persoanele cărora li s-au încredinţat aceste servicii au fost numite agentes in rebus — agenţi 
pentru probleme specifice. Sarcinile agenților erau multiple, principala funcție fiind distribuirea 
decretelor şi ordinelor imperiale magistraților din provincii. Interesul special al agenţilor îl 
constituiau provinciile din apropierea frontierelor imperiului; de asemenea, supravegheau modul 
de administrare a averii personale a împăraților. 

După apariţia arabilor şi întemeierea la începutul secolului al VI-lea a unui nou imperiu ce 
îşi avea originile în deşerturile Arabiei, primii conducători arabi au apelat la maşina administrativă 
bizantină sau persană, ale cărei structuri nu numai că le-au păstrat, dar le-au şi dezvoltat în propriul 
folos. În timpul califatului abbasid poşta de stat a cunoscut o mare dezvoltare, constituind o 
trăsătură de bază a guvernării. Istoricii arabi îl numesc pe califul Harun al-Rashid (766-809) ca 
fiind cel care a reorganizat pe noi baze serviciul poştal (barid). Pe lângă datoria de a se îngriji de 
corespondenţă şi de supravegherea funcţionării staţiilor de poştă, şeful poştei şi funcţionarii săi 
aveau şi alte sarcini. Întreaga instituţie poştală era subordonată unui sistem de spionaj, şeful poştei 
fiind în acelaşi timp şi şeful serviciului de informaţii arab. 

O atenţie sporită este acordată de autor serviciilor de informaţii din Imperiul Mongol, fiind 
prezentate serviciile de informaţii mongole în timpul lui Genghis-Han şi al succesorilor săi. Cei 
mai buni informatori ai mongolilor au fost comercianții musulmani, care controlau toate 
schimburile dintre China şi Asia Centrală. Deoarece erau buni observatori, cunoşteau toate rutele 


şi erau la curent cu situaţia economică şi politică a fiecărui district în care făceau negoț. Sub masca 

comerțului, au avut numeroase contacte în toate ținuturile din Persia până în China prin care 
treceau cu caravanele lor. 

Ultimul capitol este dedicat serviciilor de informaţii din Statul Moscovit (Rus), care 
acoperă o perioadă de circa 300 de ani, de la cucerirea Rusiei de către mongoli (sec. XIII) până la 
vremea ţarului Ivan al IV-lea (sec. XVI). Ivan al III-lea a înţeles importanţa unui bun serviciu de 
informații pentru o conducere centralizată, fiind primul conducător rus care a dovedit o astfel de 
înțelepciune şi abilitate în conducerea statului. 

Apariția structurilor informative secrete şi a activităţii lor specifice — spionajul şi 
contraspionajul — a fost legată de identificarea unor valori şi interese specifice fiecărui Stat şi 
în primul rând de starea de securitate, exprimată prin apărarea teritoriilor şi prevenirea 
revoltelor împotriva puterii, respectiv prezervarea puterii. Căpeteniile politico-militare ale 
Antichității (împărații chinezi şi romani, regii indieni, persani, geto-daci, pontici sau 
cartaginezi, faraonii egipteni, conducătorii polis-urilor greceşti) au creat o adevărată lume a 
„oamenilor de informaţii”. Această lume S-a individualizat ca o lume ocultă, complexă şi adesea 
imprevizibilă, enismatică, fascinantă şi contradictorie. Cei mai mulţi au rămas anonimi, dar au 


consfințit nemurirea marilor căpetenii politico-militare ale Antichității. 


